
Δευτέρα, 27 Ιουλίου 2026

ΔΕΛΤΙΟ ΤΥΠΟΥ
Σύλληψη Πλοιάρχου Φ/Γ-Ο/Γ στο Κερατσίνι –Παροχή συνδρομής σε κολυμβητή σε δυσχερή θέση στην Κεφαλονιά –Μηχανική βλάβη Τ/Ρ-Α/Ψ σκάφους στο Μεσολόγγι - Διακομιδές ασθενών


	Στη σύλληψη ενός 53χρονου ημεδαπού Πλοιάρχου φορτηγού-οχηματαγωγού (Φ/Γ-Ο/Γ) πλοίου προέβησαν, τις μεσημβρινές ώρες σήμερα, στελέχη της Λιμενικής Αρχής του Κερατσινίου, για παράβαση του άρθρου 235 παρ. η’ του Κ.Δ.Ν.Δ. «Παράβαση υπηρεσιακών υποχρεώσεων Πλοιάρχου». Συγκεκριμένα, κατόπιν ανώνυμης καταγγελίας στην Υπηρεσία για παράτυπη φόρτωση και μεταφορά υπεράριθμων επιβατών, δόθηκε εντολή στο πλοίο —το οποίο είχε μόλις αποπλεύσει για Μύκονο, Κω και Ρόδο— να επιστρέψει στον προβλήτα του Νέου Μώλου Δραπετσώνας. Κατά τον έλεγχο που διενεργήθηκε από στελέχη Λ.Σ.-ΕΛ.ΑΚΤ. μετά τον κατάπλου, διαπιστώθηκε ότι επέβαιναν δεκαπέντε (15) συνοδοί οχημάτων αντί των δώδεκα (12) προβλεπόμενων, ενώ τρία (03) βυτιοφόρα οχήματα με φορτίο υγραερίου είχαν στοιβαχθεί σε κλειστό χώρο του πλοίου, αντί για ανοικτό, κατά παράβαση των ισχυουσών διατάξεων. Το Φ/Γ-Ο/Γ εκφορτώθηκε πλήρως, φορτώθηκε εκ νέου σύμφωνα με τους κανόνες ασφαλούς φόρτωσης και στη συνέχεια απέπλευσε για την εκτέλεση του εγκεκριμένου δρομολογίου του. Προανάκριση διενεργείται από το Β’ Λιμενικό Τμήμα Κερατσινίου του Κεντρικού Λιμεναρχείου Πειραιά.

*****

	Τις μεσημβρινές ώρες σήμερα, ενημερώθηκε η Λιμενική Αρχή της Κεφαλληνίας ότι ένας 67χρονος αλλοδαπός κολυμβητής(υπήκοος Τσεχίας) βρισκόταν σε δυσχερή θέση, στη θαλάσσια περιοχή της, παραλίας «ΞΙ». Στο σημείο μετέβησαν το ιδιωτικό σκάφος «ΣΚΙ ΝΑΥΤΙΚ» καθώς και Περιπολικό σκάφος Λ.Σ.-ΕΛ.ΑΚΤ. (ΠΛΣ), το οποίο εντόπισε τον 67χρονο και τον μετέφερε με ασφάλεια στον λιμένα Αργοστολίου. Από εκεί, ο ανωτέρω διακομίστηκε με ασθενοφόρο όχημα του ΕΚΑΒ στο Γενικό Νοσοκομείο Κεφαλληνίας για την παροχή ιατρικής περίθαλψης.

*****

	Τις μεσημβρινές ώρες σήμερα, ενημερώθηκε η Λιμενική Αρχή του Μεσολογγίου από το Ενιαίο Κέντρο Συντονισμού Έρευνας και Διάσωσης (Ε.Κ.Σ.Ε.Δ.) του Αρχηγείου Λ.Σ.-ΕΛ.ΑΚΤ. για ακυβερνησία, λόγω μηχανικής βλάβης, τουριστικού – αναψυχής (Τ/Ρ-Α/Ψ) σκάφους στη θαλάσσια περιοχή ένα (01) ν.μ. νοτιοδυτικά της νήσου Οξειάς. Στο σημείο μετέβησαν το αλιευτικό (Α/Κ) σκάφος «ΑΗ ΣΩΣΤΗΣ» Σ.Μ. 684 και Περιπολικό σκάφος Λ.Σ.-ΕΛ.ΑΚΤ. (ΠΛΣ), το οποίο εντόπισε το Τ/Ρ-Α/Ψ με τους δύο (02) αλλοδαπούς επιβαίνοντες (υπηκόους Ολλανδίας) καλά στην υγεία τους. Το σκάφος κατέπλευσε με ασφάλεια στον λιμένα Μεσολογγίου, με τη συνδρομή του Α/Κ και τη συνοδεία του ΠΛΣ. Από τη Λιμενική Αρχή Μεσολογγίου απαγορεύτηκε ο απόπλους του μέχρι την προσκόμιση βεβαιωτικού αξιοπλοΐας, ενώ από το περιστατικό δεν παρατηρήθηκε θαλάσσια ρύπανση.

*****

	Με μέριμνα του Κέντρου Επιχειρήσεων του Λιμενικού Σώματος-Ελληνικής Ακτοφυλακής πραγματοποιήθηκαν οι παρακάτω διακομιδές ασθενών, οι οποίοι έχρηζαν άμεσης νοσοκομειακής περίθαλψης:
-57χρονου, από το λιμάνι της Σκιάθου στο λιμάνι του Βόλου, με το Ε/Γ-Α/Ψ «ΑΘΩΣ» Ν. Σπετσών,
-71χρονου, από το λιμάνι της Πάρου στο λιμάνι της Σύρου, με το Ε/Γ-Τ/Ρ «ΚΥΡΙΑΡΧΟΣ ΙΙ» Ν.Ν. 57.

